《永阳方广岩观从儿戏入灵羊谷》
明代·郑善夫

共有方岩志，鸣桡入永阳。山疑子午谷，水是武陵乡。

石室罗星汉，风泉积混茫。直寻前代迹，多见昔人狂。

龙德存幽侧，神功大晦藏。会须乘白鹿，莫倚过灵羊。

采秀青林杳，看云白业长。傥逢蔡道者，为彼出迷方。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。